Христо Смирненски
Юли

chitanka.info

Юли[0]

Юли, юли, юли —

безпощаден и горещ,

кожата ми ти ожули,

разтопи ме като свещ.

Сякаш вулканичен кратер

в пазвата си ме пече,

сякаш знойния екватор

злобно се насам влече.

Станах вече африканец,

мязам на не знам кого;

и избива ме на танец —

на тропическо танго…

Юли, юли, юли, юли,

престани, ах, престани!

Доста Боргезе[1] ни жули

с бамбашка горещини.

[0] Публикация: Българан. Седмично хумористично списание. София, г. VII, бр. 30 от [22 юли] 1922 г., с подпис: Нагел Смуглый. ↑

[1] Доста Боргезе ни жули // с бамбашка горещини — поетът има пред вид репарационните задължения на България. Боргезе, Ливио е бил представител на междусъюзническата комисия. Тази комисия се стреми да извлече колкото се може повече приходи от България; през лятото на 1922 г. тя изпраща ноти до правителството, настоява да получи доходи и от митниците, държавните мини и пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.